جنتر رواجیں زندگی
مجید عاجز
امروز چَہریں جَلّکے
جنتر رواجیں زندگی
جنزیت چو پیریں بَلّک ءَ
لَٹّ ءِ کُمَکّ ءَ گام جنت
بندیت راہاں بُکچہ ءَ
یات ءِ کپوتی بانزلاں
بستگ ھیالانی سفر
دل نوک تْردیں آہویے
چہ ساھگ ءَ جند ءِ ھَزیت
کوہ ءُ اگاراں درکپیت
دنزانی گاریں کارواں
پاد ءِ نشاناں ایر کنت
بے ساہیں سِنگانی سرا
مہکان شنزیں شپ منی
آزمان بالیں مُرگے ءِ
چُمباں چو دان ءَ بے وس اِنت
تلکے پہ زند ءَ ہر کَدم
لٹّ ءِ کُمَکّ ءَ گام جنت
جنتر رواجیں زندگی
جنزیت چو پیریں بَلّک ءَ
جند ءِ گُشان ءَ ماں اڑیت